CELEX: C2005/296/21
Language: el
Date: 2005-11-26 00:00:00
Title: Υπόθεση C-296/05: Αίτηση για την έκδοση προδικαστικής αποφάσεως που υπέβαλε το Raad van State με απόφαση της  19ης Ιουλίου 2005  στην υπόθεση Minister voor Vreemdelingenzaken en Integratie κατά I. Günes

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/11
            
         Αίτηση για την έκδοση προδικαστικής αποφάσεως που υπέβαλε το Raad van State με απόφαση της 19ης Ιουλίου 2005 στην υπόθεση Minister voor Vreemdelingenzaken en Integratie κατά I. Günes
   (Υπόθεση C-296/05)
   (2005/C 296/21)
   Γλώσσα διαδικασίας: η ολλανδική
   Με απόφαση της 19ης Ιουλίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 22 Ιουλίου 2005, το Raad van State, στο πλαίσιο της διαφοράς μεταξύ Minister voor Vreemdelingenzaken en Integratie και I. Günes, η οποία εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Πρέπει ο «περιορισμός» κατά το άρθρο 41, παράγραφος 1, του Προσθέτου Πρωτοκόλλου (1)να ερμηνευθεί υπό την έννοια ότι υπάγεται σε αυτόν η απαίτηση κατοχής άδειας εισόδου, άδειας την οποία ένας αλλοδαπός, υπήκοος Τουρκίας, οφείλει, βάσει του άρθρου 3.71, παράγραφος 1, του εκτελεστικού διατάγματος Vb 2000, να ζητήσει εντός της χώρας αυτής ή της χώρας μόνιμης διαμονής του και την απόφαση επί της οποίας πρέπει να αναμείνει πριν εισέλθει στις Κάτω Χώρες, ενώ αν δεν έχει άδεια εισόδου θα απορριφθεί η αίτησή του για τη χορήγηση άδειας διαμονής;
            
         
               2α.
            
            
               Αν η απάντηση στο ερώτημα 1 είναι καταφατική, πρέπει το άρθρο 41, παράγραφος 1, του Προσθέτου Πρωτοκόλλου να ερμηνευθεί υπό την έννοια ότι ως νέος περιορισμός κατά τη διάταξη αυτή πρέπει να θεωρηθεί και η επί το αυστηρότερον τροποποίηση της εθνικής ρυθμίσεως σχετικά με την απαίτηση κατοχής άδειας εισόδου, τροποποίηση η οποία έλαβε χώρα μετά τη γενομένη μετά την 1η Ιανουαρίου 1973 απάμβλυνση της ρυθμίσεως αυτής;
            
         
               2β.
            
            
               Είναι η απάντηση στο ερώτημα 2α διαφορετική αν η πιο πάνω απάμβλυνση σχετικά με την απαίτηση κατοχής άδειας εισόδου δεν έγινε στην ίδια τη ρύθμιση, αλλά έλαβε χώρα στην πολιτική που ακολουθούνταν και στην πρακτική που τηρούνταν για την εφαρμογή της πολιτικής αυτής;
            
         
      (1)  Πρόσθετο Πρωτόκολλο της Συμφωνίας συνδέσεως της Ευρωπαϊκής Οικονομικής Κοινότητας και της Δημοκρατίας της Τουρκίας, το οποίο εγκρίθηκε και επικυρώθηκε με τον κανονισμό (ΕΟΚ) 2760/72 του Συμβουλίου της 19ης Δεκεμβρίου 1972 (ΕΕ ειδ. έκδ. 13/002, σ. 149).